Der er ikke længere grund til at frygte, at man støder ind i en vildfaren ung tyr, hvis man færdes i Aalborg Øst. Vagtchef ved Nordjyllands Politi oplyser, at tyren er aflivet med skud 200 meter fra kreaturslagteriet i Aalborg fredag klokken 12:15. Den ét-årige tyr forsvandt fredag morgen ved syvtiden. Den slap væk fra Danish Crowns kreaturslagteri på Svanningevej 1, da den blev læsset af en dyretransport. - Det gik rigtig stærkt. Tyren forsvandt ud af vores anden indgang, og vi lukkede derfor portene, og tænkte tyren ikke ville slippe ud. Så vi anede ikke, at den var kommet uden for hegnet, før politiet ringer til os, siger Palle Sørensen, fabrikschef på Danish Crown i Aalborg Øst. Det var slagteriets medarbejdere, der fandt tyren lidt væk fra slagteriet. Første melding fra Nordjyllands Politi var, at tyren havde stødt på en personbil, men det viste sig ikke at være sandt.
Den unge tyr, der fredag morgen blev væk i Aalborg Øst, er nu fundet og skudt.